b'\n_START_ARTICLE_\nHrvatske obrambene snage\n_START_SECTION_\nHOS u Hrvatskoj (1991.)\n_START_PARAGRAPH_\nU Hrvatskoj je 25. velja\xc4\x8de 1990. obnovljena Hrvatska stranka prava i za predsjednika joj je izabran Dobroslav Paraga. Podpredsjednik je bio Ante Parad\xc5\xbeik. Kako se velik dio srpskog stanovni\xc5\xa1tva u Hrvatskoj sve vi\xc5\xa1e protivio hrvatskim vlastima i radikalizirao, mnogi su se Hrvati samoinicijativno naoru\xc5\xbeavali radi obrane svojih domova u slu\xc4\x8daju rata. Dne 21. prosinca 1990. izbija otvorena pobuna hrvatskih Srba, koji progla\xc5\xa1avaju tzv. Republiku Srpsku Krajinu, a uskoro se i Jugoslavenska narodna armija stavlja na stranu pobunjenika. Iako vodstvo HSP-a nije namjeravalo imati strana\xc4\x8dku vojsku, nakon slabih po\xc4\x8detnih reakcija vodstva Republike Hrvatske, Paraga i Parad\xc5\xbeik po\xc4\x8dinju razmatrati osnivanje oru\xc5\xbeanih jedinica radi obrane Hrvatske. Odluka vodstva HSP-a o osnivanju vojske done\xc5\xa1ena je nakon agresije JNA na Sloveniju.\n_START_SECTION_\nNastanak\n_START_PARAGRAPH_\nHrvatske obrambene snage (HOS) su slu\xc5\xbebeno osnovane krajem lipnja 1991. od strane Dobroslava Parage, Ante Parad\xc5\xbeika, Alije \xc5\xa0iljka i jo\xc5\xa1 nekih \xc4\x8dlanova tada\xc5\xa1njeg vodstva HSP-a. Odmah je osnovan i Ratni sto\xc5\xbeer HOS-a, a Ante Parad\xc5\xbeik je bio njegov prvi na\xc4\x8delnik. Ratni Sto\xc5\xbeer HOS-a je bio smje\xc5\xa1ten u zagreba\xc4\x8dkim prostorijama HSP-a, tj. u \xc5\xa0enoinoj ulici na broju 13, a kasnije u Star\xc4\x8devi\xc4\x87evom domu._NEWLINE_Isprva slabo naoru\xc5\xbeani pje\xc5\xa1a\xc4\x8dkim naoru\xc5\xbeanjem koje su sami nabavili, prvi HOS-ovci su se iskazali u borbama sa srpskim pobunjenicima i JNA i tako privukli pa\xc5\xbenju hrvatske javnosti na HOS i HSP. Kasnije je zahvaljuju\xc4\x87i donacijama iseljenih Hrvata i \xc4\x8dlanova HSP-a iz Australije i Kanade, vodstvo domovinskog HSP-a nabavilo ve\xc4\x87u koli\xc4\x8dinu oru\xc5\xbeja te je broj HOS-ovaca rastao. HOS-ovci su pred Star\xc4\x8devi\xc4\x87ev dom postavili jedan top zarobljen u borbama s JNA._NEWLINE_Nisu se svi u vodstvu HSP-a slagali s osnivanjem HOS-a. Tajnik stranke, Kre\xc5\xa1imir Paveli\xc4\x87 je smatrao da je nepotrebno stvarati paralelnu vojsku uz ve\xc4\x87 postoje\xc4\x87e jedinice Zbora Narodne Garde. Kada je HOS ipak osnovan, Paveli\xc4\x87 je iz protesta napustio stranku.\n_START_SECTION_\nJa\xc4\x8danje i \xc5\xa1irenje HOS-a\n_START_PARAGRAPH_\nU postrojbe HOS-a dolazili su Hrvati iz domovine i Bosne i Hercegovine kao i Hrvati iz emigracije. Nakon \xc5\xa1to je borba Hrvatske za nezavisnost privukla pa\xc5\xbenju svjetske javnosti, neki su strani dr\xc5\xbeavljani koji su ujedno bili i profesionalni vojnici napu\xc5\xa1tali svoje zemlje i pristupali HOS-u. Oni su uvje\xc5\xbebavali vojnike HOS-a, koji je time postao jedna od najboljih jedinica koje su pru\xc5\xbeale otpor srpskoj agresiji. Prema dogovorima vodstva HSP-a i ministarstva obrane Slovenije, neki HOS-ovci bili su obu\xc4\x8davani u Sloveniji od pripadnika Slovenske teritorijalne obrane koji su imali iskustva u borbi protiv JNA. Kampovi za obuku HOS-a u Hrvatskoj nalazili su se na \xc5\xbdumberku (gdje je instruktor bio Dubravko Klauderoti "\xc5\xa0vabo"), u maloj \xc5\xa1koli u zagreba\xc4\x8dkoj Dubravi, na \xc5\xbdnjanu i u Tugarama kod Splita te na otocima Bra\xc4\x8du i \xc4\x8ciovu._NEWLINE_O organiziranju postrojba HOS-a Ante Parad\xc5\xbeik je rekao sljede\xc4\x87e: "Hrvatska stranka prava organizira preko svog \xc4\x8dlanstva dobrovoljce za obranu domovine. Borci se pripremaju na poligonima za obuku kako bi bili \xc5\xa1to spremniji u\xc4\x87i u rat s neprijateljima. Mi diljem Hrvatske imamo prava\xc5\xa1ke dobrovolja\xc4\x8dke odrede, u sastavu ZNG-a. Ali, mi imamo svoj znak i ni\xc5\xbeu komandu. Jedinice smo potpuno sami opremili, od uniformi do raznovrsnog modernog oru\xc5\xbeja. Same jedinice djeluju kao desetice, tridesetice, stotice, ili dvjestotice, \xc5\xa1to je vrlo sli\xc4\x8dno rimskom sistemu vojske po centurijama i kohortama. Velik priliv sredstava za nabavku skupe opreme omogu\xc4\x87io nam je Hrvatski potporni i obrambeni fond "Drina", iz Toronta u Kanadi."\n_START_SECTION_\nHOS na boji\xc5\xa1tima Hrvatske\n_START_PARAGRAPH_\nBroj HOS-ovaca u Hrvatskoj se pove\xc4\x87ao na 6000 i borili su se na svim boji\xc5\xa1tima. Djelovali su poluneovisno u odnosu na regularne postrojbe Zbora narodne garde i slu\xc5\xa1ali su samo nare\xc4\x91enja svojih \xc4\x8dasnika. Zbog tzv. nepisanog pravila da u HOS mogu pristupiti samo \xc4\x8dlanovi HSP-a, HOS je u dijelu hrvatske javnosti smatran strana\xc4\x8dkom vojskom HSP-a._NEWLINE_Ispo\xc4\x8detka HOS sudjeluje zajedno s postrojbama ZNG-a u osvajanju vojarni JNA u Zagrebu i ostalim dijelovima Hrvatske. Preko HOS-a, HSP-u je rasla popularnost. HOS se po\xc4\x8dinje osnivati u svim mjestima Hrvatske u kojima djeluje i HSP._NEWLINE_Dana 10. rujna 1991., Paraga i Parad\xc5\xbeik s jednom satnijom HOS-a, na glavnom zagreba\xc4\x8dkom trgu odr\xc5\xbeavaju demonstraciju, tj. predstavljanje Hrvatskih obrambenih snaga pred 10.000 gra\xc4\x91ana Hrvatske. Satnija je odmah nakon toga pod zapovjedni\xc5\xa1tvom Roberta \xc5\xa0ili\xc4\x87a upu\xc4\x87ena na boji\xc5\xa1te u Vukovar. Ta je postrojba pokazala iznimno visoku predanost u borbi (poput mnogih drugih hrvatskih postrojbi u obrani Vukovara), te je me\xc4\x91u 58 pripadnika ve\xc4\x87ina bila tijekom borbi za Vukovar vi\xc5\xa1e puta ranjeno, a \xc4\x8dak 25 je i poginulo._NEWLINE_Istodobno, jedinice HOS-a se osnivaju i u Dalmaciji. Do svibnja 1991., jedinice HOS-a u Dalmaciji su prerasle na razinu satnije. Dogovorom Dobroslava Parage i tada\xc5\xa1njeg ministra obrane Slovenije Janeza Jan\xc5\xa1e, dio njenih pripadnika pro\xc5\xa1ao je specijalisti\xc4\x8dku obuku u Sloveniji. Do listopada 1991. ta jedinica raste i dobiva status bojne. Prozvana je IX. bojna "Rafael vitez Boban", a zapovjednik joj je bio bojnik Jozo Radanovi\xc4\x87, dotada\xc5\xa1nji predsjednik podru\xc5\xbenice HSP-a u Splitu. IX. bojna HOS-a je uskoro postala jedna od najpoznatijih jedinica HOS-a u Hrvatskoj. Po\xc4\x8detkom prosinca 1991. Jozu Radanovi\xc4\x87a je vodstvo HSP-a promaknulo u dopukovnika HOS-a._NEWLINE_HOS djeluje i u Vinkovcima i okolici. U okolici Vinkovaca po nalogu glavnog sto\xc5\xbeera Zagreb upu\xc4\x87uje se 200 bojovnici iz \xc5\xbdumberka za pripomo\xc4\x87 i daljne djelovanje prema Vukovaru, pod zapovjedni\xc5\xa1tvom bojnika Eugena Meindorfera i satnika Dubravka Klauderotija koji pri dolasku dobiva uru\xc4\x8den \xc4\x8din satnika, po zapovjedi vr\xc5\xa1e se zadatci osloba\xc4\x91anja (Komletinci, Jarmina, Nu\xc5\xa1ar, Mala Bosna, Nijemci, Vrbanja, Antin, Tordinci i \xc4\x90eletovci , CERI\xc4\x86) polo\xc5\xbeaje je dr\xc5\xbeala 6. bojna "Marijan Baoti\xc4\x87"i samostalna Satnija i prva Bojna \xc5\xbdumberak posebne namjene, koja je krajem velja\xc4\x8de 1992. imala 800 ljudi; pod zapovjedni\xc5\xa1tvom bojnika Ivice Zupkovi\xc4\x87a i satnika Ivana Zoraje. Osijek i \xc4\x8cepin je branila \xc4\x8cepinska bojna pod zapovjedni\xc5\xa1tvom Slobodana Tolja. U obrani Gospi\xc4\x87a i okolice sudjelovala je 19. bojna "Vitez Jure Franceti\xc4\x87" pod zapovjedni\xc5\xa1tvom pukovnika Valentina Rajkovi\xc4\x87a._NEWLINE_Ante Parad\xc5\xbeik biva 21. rujna 1991. ubijen u okolici Zagreba od strane hrvatske policije. Policijsko obja\xc5\xa1njenje je bilo da su "dobili anonimnu dojavu da su u autu marti\xc4\x87evci". Nakon Parad\xc5\xbeikovog ubojstva, privremeni vr\xc5\xa1itelj du\xc5\xbenosti na\xc4\x8delnika Ratnog sto\xc5\xbeera HOS-a postaje Anto \xc4\x90api\xc4\x87. Dobroslav Paraga po\xc4\x8detkom 1992. slu\xc4\x8dajno izbjegava smrt kada je dignut u zrak sto\xc5\xbeer HOS-a u Vinkovcima pri \xc4\x8demu je poginulo pet osoba, a osam bilo ranjeno. _NEWLINE_Po\xc4\x8detkom studenog 1991., vodstvo opsjednutog Vukovara tra\xc5\xbei pomo\xc4\x87 od Parage. Dne 13. Rujan 1991., Paraga iz Zagreba \xc5\xa1alje 200 vojnika HOS-a pod zapovjedni\xc5\xa1tvom bojnika Eugena Meindorfera i satnika Dubravka Klauderotija u pomo\xc4\x87 opkoljenom gradu. U Vinkovcima ih zaustavlja Tomislav Mer\xc4\x8dep, zamjenik ministra policije Ivana Veki\xc4\x87a. Poslao ih je u Osijek gdje su zatvoreni u Crvenu vojarnu. Ministar obrane general Martin \xc5\xa0pegelj je 16. Listopada izvr\xc5\xa1io smotru te jedinice i naredio Mer\xc4\x8depu proboj prema Vukovaru pravcem Nu\xc5\xa1tar-Bogdanovci kako bi se bar stanovni\xc5\xa1tvo spasilo kad se grad vi\xc5\xa1e ne mo\xc5\xbee braniti. Mer\xc4\x8dep je odbio napasti pod izgovorom: "Kukuruzi su puni mina, a i nisam siguran da mi Dedakovi\xc4\x87 ne bi pucao u le\xc4\x91a." HOS-ovci nisu pu\xc5\xa1teni da pomognu Vukovaru i grad pada u srpske ruke._NEWLINE_Nakon toga (22. studenoga 1991.) \xc4\x8delni\xc5\xa1tvo HSP-a i zapovjednik obrane Vukovara Mile Dedakovi\xc4\x87 bivaju uhi\xc4\x87eni. Tijekom boravka u zatvoru, Dedakovi\xc4\x87 je bio u\xc4\x8destalo premla\xc4\x87ivan. Paraga je u zatvoru zapo\xc4\x8deo \xc5\xa1trajk gla\xc4\x91u. Hap\xc5\xa1enje Parage i njegovih kolega izaziva veliki prosvjed gra\xc4\x91ana Hrvatske na glavnom zagreba\xc4\x8dkom trgu. Novo-osnovana "Komisija za Vukovar" na \xc4\x8delu s Josipom Manoli\xc4\x87em progla\xc5\xa1ava Paragu i Dedakovi\xc4\x87a krivcima za pad Vukovara te ih optu\xc5\xbeuje da su agenti Kontraobavje\xc5\xa1tajne slu\xc5\xbebe JNA (KOS), te da su spremali napad na Banske dvore. Vrhovni sud Republike Hrvatske 13. prosinca donosi rje\xc5\xa1enje kojim su sve optu\xc5\xbebe protiv Parage i Dedakovi\xc4\x87a odba\xc4\x8dene kao neosnovane. Nakon osloba\xc4\x91anja, Dedakovi\xc4\x87 napu\xc5\xa1ta Hrvatsku vojsku i pristupa HSP-u. Paraga ga ubrzo imenuje Glavnim inspektorom HOS-a._NEWLINE_Nakon \xc5\xa1to je 23. studenog 1991. objavljen proglas o op\xc4\x87oj mobilizaciji, jedinice HOS-a se postupno uklapaju u redove Hrvatske vojske. 13. sije\xc4\x8dnja 1992. sve postrojbe HOS-a dobile su zapovijed o pripajanju Hrvatskoj vojsci. Taj proces je u najve\xc4\x87oj mjeri zavr\xc5\xa1en do o\xc5\xbeujka 1992. godine. Hrvatska vojska je preuzela logore za obuku HOS-ovaca. Neke jedinice HOS-a su zadr\xc5\xbeale slu\xc5\xbebenu samostalnost do 1993., ali kao dio Hrvatske vojske. No neke jedinice HOS-a prelaze u BiH jer i tamo zapo\xc4\x8dinju sukobi Srba i JNA s jedne strane, te Hrvata i Muslimana/Bo\xc5\xa1njaka s druge strane.\n_START_SECTION_\n1993.\n_START_PARAGRAPH_\nUsprkos brzom osipanju HOS-a, neke njegove postrojbe u BiH su zadr\xc5\xbeale samostalnost do 1993. II. bojna "Stojan Vujnovi\xc4\x87 Srbin" je opstala u Bosanskoj Posavini do velja\xc4\x8de 1993. kada je raspu\xc5\xa1tena, a I. pohodna bojna HOS-a iz Zenice je opstala u sastavu Armije BiH do travnja 1993. godine. Izbijanjem hrvatsko-bo\xc5\xa1nja\xc4\x8dkog sukoba na tom prostoru 16. travnja ta jedinica prelazi u sastav 156. brigade HVO-a pod zapovjedni\xc5\xa1tvom Tihomira Bla\xc5\xa1ki\xc4\x87a. Taj datum se ujedno uzima i kao datum prestanka postojanja HOS-a kao organizacije._NEWLINE_U lipnju 1993. na Vojnom sudu u Zagrebu, Dobroslav Paraga, Anto \xc4\x90api\xc4\x87, Mile Dedakovi\xc4\x87 i Ante Prka\xc4\x8din optu\xc5\xbeeni su za stvarenje paravojske (HOS), ugro\xc5\xbeavanje ustavnog poretka Republike Hrvatske, planiranje dr\xc5\xbeavnog udara, neovla\xc5\xa1teno pribavljanje oru\xc5\xbeja i agitiranje protiv tada\xc5\xa1nje vlasti. Vojni tu\xc5\xbeitelj bio je Mirsad Bak\xc5\xa1i\xc4\x87. Protiv Parage, \xc4\x90api\xc4\x87a, Dedakovi\xc4\x87a i Prka\xc4\x8dina svjedo\xc4\x8dili su Kre\xc5\xa1imir Paveli\xc4\x87 (biv\xc5\xa1i tajnik HSP-a), Janko Bobetko (general HV-a) i Mate \xc5\xa0arlija Daid\xc5\xbea (general HV-a i HVO-a), a optu\xc5\xbeene je branio Zvonimir Hodak, pravni zastupnik HSP-a. \xc4\x90api\xc4\x87 je optu\xc5\xbenicu nazvao politi\xc4\x8dkim skandalom, a su\xc4\x91enje je potrajalo mjesec dana i privuklo veliku pa\xc5\xbenju hrvatske javnosti. Na kraju je optu\xc5\xbeba odba\xc4\x8dena, svi su optu\xc5\xbeeni progla\xc5\xa1eni nevinima, a HOS je rje\xc5\xa1enjem Vrhovnog suda Republike Hrvatske priznat kao legalni dio Hrvatske vojske.\n_START_SECTION_\nHOS do kraja rata\n_START_PARAGRAPH_\nTijekom \xc4\x8ditavog postojanja HOS-a od 1991. do kona\xc4\x8dnog raspada HOS-a kao organizacije 1993., jedinice HOS-a su polako uklapane u sastav regularnih postrojbi dr\xc5\xbeava u kojima su djelovale, bilo Hrvatske vojske, bilo Hrvatskog vije\xc4\x87a obrane i Armije BiH. Neke su jedinice raspu\xc5\xa1tene i njihovo je ljudstvo uklopljeno u regularne postrojbe (poput ve\xc4\x87ine jedinica HOS-a), dok su neke jedinice opstale, ali u sastavu drugih vojski. Npr. 13. bojna "Jure vitez Franceti\xc4\x87" je nastavila djelovati kao samostalna bojna u sklopu HVO brigade Kralj Tomislav iz Tomislavgrada, jedinica Vitezovi je nastavila djelovati do 1994. kao jedinica HVO-a pod nazivom PPN Vitezovi, satnija HOS-a Kakanj je preustrojena i uklopljena u HVO brigadu "Kotromani\xc4\x87"; jedan dio vojnika je uklju\xc4\x8den u ve\xc4\x87 postoje\xc4\x87e organizacijske postrojbe brigade, a otprilike polovica sa zapovjednikom Tomislavom Tokmak\xc4\x8dijom je ustrojena u vod za specijalna djelovanja HVO-a. Bojna Crni vukovi iz Kalesije je nastavila djelovati kao Samostalni diverzantski bataljon "Crni vukovi" u sklopu Armije BiH, satnija HOS-a iz Rame-Prozora je opstala kao jedinica HVO-a pod nazivom Postrojba posebne namjene "Marinko Beljo", sarajevska 101. bojna je opstala u sklopu Armije BiH i po\xc4\x8detkom 1995. bila uklopljena u Hrvatsku brigadu Armije BiH "Kralj Tvrtko", dok se najdu\xc5\xbee odr\xc5\xbeala IX. bojna "Rafael vitez Boban" koja je u sklopu 4. brigade i 114. brigade HV-a do\xc5\xbeivjela kraj rata i bila raspu\xc5\xa1tena 1996.\n_START_SECTION_\nOpremljenost, znakovlje, naoru\xc5\xbeanje\n_START_PARAGRAPH_\nVojnici HOS-a bili su odjeveni u standardne maskirne odore koje su tada kori\xc5\xa1tene u vojskama zapadne Europe i SAD-a. Oprema je bila mje\xc5\xa1ovita, tj. ne\xc5\xa1to je bilo kupljeno na crnim tr\xc5\xbei\xc5\xa1tima, a ne\xc5\xa1to zarobljeno na boji\xc5\xa1nicama. Neke postrojbe su koristile potpuno crne odore. Postrojbe koje su bile logisti\xc4\x8dki naslonjene na HV bile su dobro opremljene vojnim vozilima._NEWLINE_Iako je postojao pravilnik o isticanju i no\xc5\xa1enju znakovlja HOS-a, pojedinci su ga nosili raznoliko. Standardna oznaka HOS-a nosila se na lijevoj nadlaktici, ali pojedini su ju vojnici nosili i na desnoj nadlaktici, te na lijevoj strani grudi. Prije potpunog ga\xc5\xa1enja HOS-a u Hrvatskoj, pripadnici HOS-a koji su ujedno bili i pripadnici ZNG-a nosili su i oznake HOS-a i oznake ZNG-a. Neki vojnici HOS-a u BiH su uz oznaku HOS-a nosili i oznaku TO BiH. Po\xc4\x8detkom 1992. poku\xc5\xa1alo se u HOS uvesti jo\xc5\xa1 jednu oznaku koja je nosila natpis "Hrvatska vojska", ali ta oznaka u HOS-u nikada nije pro\xc5\xa1irena. Na beretkama se nosio hrvatski grb s prvim bijelim poljem. U pojedinim slu\xc4\x8dajevima zabilje\xc5\xbeena je uporaba i crnih kape s usta\xc5\xa1kim oznakama koje su i oblikom podsje\xc4\x87ale na usta\xc5\xa1ke iz Drugog svjetskog rata. _NEWLINE_Postrojbe HOS-a bile su dobro naoru\xc5\xbeane pje\xc5\xa1a\xc4\x8dkim naoru\xc5\xbeanjem, uglavnom pi\xc5\xa1toljima, te poluautomatskim i automatskim pu\xc5\xa1kama. Ve\xc4\x87ina toga kupila je Hrvatska stranka prava novcem doniranim od hrvatskog iseljeni\xc5\xa1tva. Ostalo su borci HOS-a zarobljavali izravno na boji\xc5\xa1nici od protivnika. Te\xc5\xa1kog topni\xc5\xa1tva HOS nije imao. HOS u BiH je posjedovao nekoliko komada lakog topni\xc5\xa1tva.\n_START_SECTION_\nKontroverze\n_START_PARAGRAPH_\nNeke su jedinice HOS-a nosile crne odore, a neki njihovi pripadnici usta\xc5\xa1ko znakovlje zbog \xc4\x8dega ih je srpska strana redovito nazivala usta\xc5\xa1ama. Neke su jedinice HOS-a nosile imena po usta\xc5\xa1kim \xc4\x8dasnicima iz Drugog svjetskog rata; 13. bojna "Jure vitez Franceti\xc4\x87" iz Tomislavgrada i IX. bojna "Rafael vitez Boban" iz Splita. U vojarnama i na priredbama HOS-a isticane su slike Ante Paveli\xc4\x87a te zemljovidi Velike Hrvatske, koja je obuhva\xc4\x87ala \xc4\x8ditavu Bosnu i Hercegovinu, Isto\xc4\x8dni Srijem i Boku kotorsku. Marko Skejo, zapovjednik IX. bojne HOS-a, uklopljene u 114. brigadu HV-a, na 4. obljetnici osnivanja postrojbe u Splitu 10. travnja 1995. nose\xc4\x87i usta\xc5\xa1ku kapu i pod slikom Ante Paveli\xc4\x87a prisutnim HOS-ovcima obra\xc4\x87ao se kao "usta\xc5\xa1kim sinovima", "usta\xc5\xa1ama", nazivaju\xc4\x87i HOS "nasljednicima Bobana i Franceti\xc4\x87a i poglavnika doktora Ante Paveli\xc4\x87a" te zavjetuju\xc4\x87i se da \xc4\x87e HOS "stati na granice NDH". Franjo Tu\xc4\x91man je HOS uspore\xc4\x91ivao s nacisti\xc4\x8dkim SS jedinicama._NEWLINE_Kratica HOS se rabila od 1944. do 1945. kao slu\xc5\xbebena oznaka Hrvatskih oru\xc5\xbeanih snaga, tada\xc5\xa1nje vojske Nezavisne Dr\xc5\xbeave Hrvatske, iako je u slu\xc4\x8daju Hrvatskih obrambenih snaga ozna\xc4\x8davala upravo Hrvatske obrambene snage._NEWLINE_Na grbu HOS-a pi\xc5\xa1e "Za dom spremni", pozdrav oko kojeg se javnost i dalje prepire. Dok jedni tvrde da je to izvorno usta\xc5\xa1ki pozdrav, drugi tvrde da je to staro-hrvatski pozdrav]] i Usta\xc5\xa1ke vojnice, a i u neslu\xc5\xbebenoj himni HOS-a se veli\xc4\x8daju NDH, Ante Paveli\xc4\x87, te Jure Franceti\xc4\x87 i Rafael Boban, zapovjednici elitne usta\xc5\xa1ke postrojbe, Crne legije._NEWLINE_Bilo je poku\xc5\xa1aja da vojnici HOS-a rabe oznake \xc4\x8dinova vojske NDH, ali se od toga odustalo u korist slu\xc5\xbebenih oznaka \xc4\x8dinova Hrvatske vojske. Nakon rata, Anto \xc4\x90api\xc4\x87 je optu\xc5\xbeivan da je nagovarao HOS-ovce na no\xc5\xa1enje crnih odora i usta\xc5\xa1kog znakovlja.\n_START_SECTION_\nNakon rata\n_START_PARAGRAPH_\nZbog sadr\xc5\xbeavanja pozdrava "Za dom spremni", varijacija slova U, hrvatskog grba s prvim bijelim poljem i imena usta\xc5\xa1kih zapovjednika, upotreba pojedinih slu\xc5\xbebenih oznaka HOS-a je izazivala poprili\xc4\x8dno problema prilikom podizanja spomen-obilje\xc5\xbeja poginulim HOS-ovcima i u drugim komemorativnim prigodama. Kada su veterani IX. bojne HOS-a dobili odobrenje za podizanje spomen obilje\xc5\xbeja HOS-ovcima u Splitu, na spomeniku je izostavljen pozdrav "za dom spremni" s ratnog amblema postrojbe. Dan obilje\xc5\xbeavanja osnivanja postrojbe i odavanja po\xc4\x8dasti poginulima, 10. travnja, dan uspostave NDH, izazvao je mnoge prijepore u Splitu i Hrvatskoj te je splitski gradona\xc4\x8delnik Ivo Baldasar odlu\xc4\x8dio 2016. vijence polo\xc5\xbeiti dan ranije, 9. travnja. Prilikom velikog vojnog mimohoda na obilje\xc5\xbeavanju 20. obljetnice pobjede u Domovinskom ratu, 4. kolovoza 2015., najavljeno je izostavljanje zastave HOS-a iz postroja ratnih zastava zbog pozdrava "Za dom spremni". Kompromisno rje\xc5\xa1enje - uklju\xc4\x8divanje zastave HOS-a, ali bez spornog pozdrava - isprovociralo je bojkot mimohoda od strane veterana HOS-a.\n_START_SECTION_\nRatni zlo\xc4\x8dini\n_START_PARAGRAPH_\n\xc4\x8cetvero pripadnika HOS-a u BiH osu\xc4\x91eno je na kazne zatvora u trajanju izme\xc4\x91u pet i \xc5\xa1est godina zbog protuzakonitog zato\xc4\x8denja te sustavnog zlostavljanja civila srpske nacionalnosti u Mostaru i logoru Dretelj kraj \xc4\x8capljine tijekom ljeta 1992. Zbog mu\xc4\x8denja i silovanja u Dretelju jo\xc5\xa1 jedan pripadnik HOS-a iz BiH osu\xc4\x91en je u \xc5\xa0vedskoj na pet godina zatvora, dok je drugi osu\xc4\x91en u Norve\xc5\xa1koj na osam godina zbog li\xc5\xa1avanja slobode i nano\xc5\xa1enja patnje \xc5\xbertvama u istom logoru._NEWLINE_Petorica pripadnika izvi\xc4\x91a\xc4\x8dko-diverzantske satnije HOS-a osu\xc4\x91ena su na dugotrajne kazne zatvora za ratni zlo\xc4\x8din ubojstva \xc4\x8detvero\xc4\x8dlane obitelji Oluji\xc4\x87 u Cerni pokraj \xc5\xbdupanje 17. velja\xc4\x8de 1992.\n_START_SECTION_\nIzjave poznatih o HOS-u\n_START_PARAGRAPH_\n\xe2\x80\x9eDa nije bilo HOS-a, Vukovar bi pao ve\xc4\x87 u rujnu mjesecu.\xe2\x80\x9d'